
ΚΕΡΚΥΡΑ

Οι κλιματικές αλλαγές που πριν μερικά χρόνια αποτελούσαν κεντρικό θέμα διαφόρων επιστημονικών σεναρίων, σήμερα απειλητικά δηλώνουν την παρουσία τους και αρχίζουν να επιβεβαιώνουν κάποια από τα χειρότερα τα πιο τρομακτικά σενάρια για την ανθρωπότητα.

Οι κλιματικές αλλαγές στην εποχή μας δεν οφείλονται ούτε στην μετάπτωση του άξονα περιστροφής της γης ούτε σε έξαρση της δράσης ηφαιστείων, οφείλονται κυρίως στη δράση του τρελού πιθήκου που μεθυσμένος από την παντοδυναμία του και την απληστία του κακοποιεί καθημερινά το φυσικό του περιβάλλον.

Όταν λοιπόν μιλάμε για κλιματικές αλλαγές μιλάμε για το περιβάλλον, η διατήρηση και η προστασία του οποίου είναι πλέον επιτακτική ανάγκη. Η προστασία του φυσικού περιβάλλοντος πρέπει να αποτελέσει το κέντρο της ανθρώπινης πολιτικής, σε παγκόσμιο επίπεδο, αν θέλουμε να μιλάμε για μέλλον του πλανήτη γη.

Είναι γεγονός ότι η ένταση, το μέγεθος των επεμβάσεων στον πλανήτη είναι ανάλογη με το ύψος των συμφερόντων και είναι γνωστό ότι μιλάμε για τεράστια συμφέροντα, για ανταγωνισμό γιγάντων, που στη κούρσα της ανάπτυξης και του κέρδους παραβλέπουν τελείως το περιβάλλον και μας κάνουν να αναρωτιόμαστε με απογοήτευση και τρόμο.

· Τι μπορώ να κάνω εγώ σε σύγκριση με αυτούς; πως μπορώ εγώ κλείνοντας τον διακόπτη του σπιτιού μου να επηρεάσω, να βοηθήσω μια υπόθεση που η κλίμακά της ξεπερνάει το άτομο και τις συνήθειες του; 

Πιστεύω ότι στην παραπάνω ερώτηση πρέπει να απαντήσει πρώτα από όλους η Τοπική Αυτοδιοίκηση, η τοπική αυτοδιοίκηση ως εγγύτερος στον πολίτη βαθμός διοίκησης.

Η αυτοδιοίκηση που μπορεί να εμπνεύσει, να ενεργοποιήσει και να δράσει μαζί με τους πολίτες ,η αυτοδιοίκηση που μπορεί σε τοπικό επίπεδο να θεσπίσει κανόνες, να δημιουργήσει συνείδηση, να ενθαρρύνει δράσεις να αλλάξει συνήθειες στην κοινωνία τελικά.

Το ερώτημα τι μπορώ να κάνω εγώ σε σύγκριση με όσους, κακοποιούν το περιβάλλον μπορεί να φαίνεται εύλογο είναι όμως και μια καλή δικαιολογία για να συνεχίσουμε ο καθένας ξεχωριστά και όλοι μαζί σαν κοινωνικό σύνολο να συμβάλλουμε με τις συνήθειές μας στην επιδείνωση των κλιματικών αλλαγών.

Είναι εδραία πεποίθησή μου ότι η μεγάλη αλλαγή στις ανθρώπινες δραστηριότητες για την σωτηρία του περιβάλλοντος και την αειφόρο ανάπτυξη πρέπει να επιβληθεί από κάτω προς τα πάνω.

Πιστεύω ότι ο καθένας μας ως μονάδα των τοπικών μας κοινωνιών πρέπει να αναλάβει τις ευθύνες του αλλάζοντας τον περίγυρό του, αλλάζοντας τις καταναλωτικές του συνήθειες και απαιτήσεις, απαιτήσεις που μπορούν να επηρεάσουν τελικά το συνολικό μοντέλο κατανάλωσης άρα και ανάπτυξης άρα και την συνολική πολιτική για το περιβάλλον, προς όφελος του πλανήτη με προοπτική για το μέλλον του.

Η επιτροπή περιβάλλοντος της ΚΕΔΚΕ έχει σκοπό να προωθήσει μια ολοκληρωμένη πολιτική για την αντιμετώπιση των κλιματικών αλλαγών μέσα από την εφαρμογή δέσμης μέτρων που αφορούν την μείωση των εκπομπών από τις βιομηχανίες την αναθεώρηση του εθνικού προγράμματος για την κλιματική αλλαγή, την  προώθηση των ανανεώσιμων πηγών ενέργειας, την εφαρμογή ενέργειας, την εφαρμογή επιχειρησιακών σχεδίων για την αντιμετώπιση της ρύπανσης στα μεγάλα αστικά κέντρα την προώθηση της χρήσης του φυσικού αερίου την ευαισθητοποίηση ενημέρωσης των πολιτών για την εξοικονόμηση ενέργειας, την προώθηση νέου πλαισίου επεξεργασίας στερεών αποβλήτων και νέου πλαισίου πολιτικών ανάκτησης του κόστους του νερού και όχι απλώς τιμολόγια της χρήσης του.

Προτείνουμε λοιπόν πρώτα από όλα την εκπόνηση μιας Ελληνικής έκθεσης η οποία εκτός από περιβαλλοντικές συνέπειες θα εκτιμήσει και τις οικονομικές συνέπειες της κλιματικής αλλαγής για την χώρα μας και θα προτείνει εφαρμόσιμες λύσεις σε τοπικό εθνικό επίπεδο.

Παράλληλα θα εισηγηθούμε την σύναψη προγραμματικής σύμβασης ώστε να στηρίξουμε επιστημονικά τους ΟΤΑ για την απόκτηση τεχνογνωσίας και την εκπόνηση μελετών προώθησης των Ανανεώσιμων πηγών ενέργειας και την υιοθέτηση ενός μοντέλου ενεργειακής αυτονομίας στα νησιά που θα στηρίζεται πρωτίστως σε ανανεώσιμες πηγές ενέργειας, εγχείρημα που έχουν πραγματοποιήσει με επιτυχία χώρες με λιγότερη ηλιοφάνεια και άνεμο από εμάς όπως η Δανία.

Έχοντας ως στόχο την μεταβολή του σημερινού μοντέλου κατανάλωσης ενέργειας που βάζει ως όρια να μην υπερβάλλουμε έως το 2012 την αύξηση των ρύπων κατά 25% και να παράγουμε έως το 2012 το 20,2% της ενέργειας από εναλλακτικές πηγές προωθούμε την σταδιακή αντικατάσταση της χρήσης συμβατικών μορφών ενέργειας σε όλες τις λειτουργίες και δραστηριότητες της Τ.Α. με διαμόρφωση δέσμευση και παρακολούθηση ετήσιων δεικτών αποτελέσματος.

Η Τοπική Αυτοδιοίκηση πρέπει πρώτη αυτή να περάσει στην αξιοποίηση των συστημάτων ανανεώσιμων πηγών ενέργειας καλύπτοντας τις ενεργειακές της ανάγκες σε δημοτικά κτίρια, σχολεία, αντλιοστάσια, βιολογικούς καθαρισμούς, δημοτικό φωτισμό, δημοτικά κολυμβητήρια με εγκατάσταση συστημάτων παραγωγής ισόποσης ενεργειακής κατανάλωσης.

Σήμερα επί παραδείγματι ένα κλειστό κολυμβητήριο μπορεί να έχει ενεργειακή αυτονομία χρησιμοποιώντας συνδυαστικά φωτοβολταϊκά στοιχεία σ’ όλη τη στέγη του και δίκτυο αβαθούς γεωθερμίας με εναλλάκτες θερμότητας στον περιβάλλοντα χώρο του.

Η Τοπική Αυτοδιοίκηση πρέπει να προχωρήσει στη χρήση εναλλακτικών καυσίμων στα αυτοκίνητα των Δήμων και της Δημοτικής συγκοινωνίας και εφεξής στην προμήθεια οχημάτων υβριδικής τεχνολογίας στο βαθμό που η αγορά μπορεί να ανταποκριθεί.

Με αυτό το πνεύμα στο ετήσιο πρόγραμμα προμηθειών του ο κάθε Δήμος πρέπει να ενσωματώσει ένα ποσοστό «πράσινων προμηθειών» με παράλληλη προώθηση των απαιτούμενων νομοθετικά και διοικητικών ρυθμίσεων για το θέμα αυτό.

Στο πνεύμα της ενθάρρυνσης και διευκόλυνσης των εναλλακτικών μορφών μετακίνησης στις πόλεις οι Δήμοι πρέπει να προωθήσουν την δημιουργία ποδηλατοδρόμων να προάγουν την χρήση ποδηλάτου, να εμπεδώσουν την χρήση του κυρίως στις νέες γενιές και να εφαρμόσουν πιλοτικά την ολοκληρωμένη χρήση του σε επιλεγμένα σημεία των πόλεων στην αρχή, γενικεύοντας στη συνέχεια τη χρήση του, όπου τεχνικά είναι δυνατόν.

Όπου υπάρχουν οι προϋποθέσεις οι ΟΤΑ πρέπει να πραγματοποιήσουν έργα αξιοποίησης του υδάτινου δυναμικού των ποταμών με φράγματα και υδατοδεξαμενές αλλά και με επανάχρηση των υδάτων των βιολογικών καθαρισμών, ώστε να καταλήγει στη θάλασσα η ελάχιστη ποσότητα, χωρίς βέβαια να διαταράσσονται τα οικοσυστήματα των εκβολών των ποταμών.

Η αποταμίευση και αξιοποίηση του νερού αυτού για ύδρευση για άρδευση και για παραγωγή ηλεκτρικής ενέργειας από μικρούς υδροηλεκτρικούς σταθμούς είναι μέσα στους στόχους της σωστής διαχείρισης του υδάτινου δυναμικού.

Η Τοπική Αυτοδιοίκηση από την φυσιογνωμία της έχει τη δυνατότητα να συνεργαστεί με συναρμόδιους φορείς και με Πανεπιστήμια, ΤΕΙ και ερευνητικά κέντρα για την προώθηση λιγότερο ενεργοβόρων λειτουργιών με εφαρμογές σύγχρονων τεχνολογιών και επιστημονικών μεθόδων. Η συνεργασία των Δήμων με ερευνητικά ιδρύματα για την εφαρμογή ευρωπαϊκών πολιτικών «έξυπνης ενέργειας» και του ελέγχου τηλεχειρισμού στη διαχείριση της ηλεκτρικής ενέργειας μπορεί να βάλει τους Δήμους σε τροχιά βέλτιστης ενεργειακής διαχείρισης.

Η Τοπική Αυτοδιοίκηση μπορεί να προωθήσει λιγότερο ενεργοβόρες λειτουργίες στις πόλεις και λιγότερο υδρόφιλες καλλιέργειες στην ύπαιθρο.

Όμως εκτός από τις πολιτικές διατήρησης και μεσομακροπρόθεσμης προστασίας του φυσικού περιβάλλοντος πρέπει να δούμε πως θα το προστατεύσουμε από βίαιες φυσικές καταστροφές.                
Η ΚΕΔΚΕ προχώρησε σε εκπόνηση μελέτης με θέμα: «Ευθύνη και ρόλος των ΟΤΑ στην Πολιτική Προστασία για την αντιμετώπιση των φυσικών κινδύνων» που βρίσκεται σε εξέλιξη στο πλαίσιο του Ινστιτούτου Τοπικής Αυτοδιοίκησης από ομάδα καταξιωμένων επιστημόνων. Η μελέτη θα είναι επαρκώς επεξεργασμένη ώστε να αποτελέσει βάση συζήτησης, ενώ αναμένεται να ολοκληρωθεί στο τέλος του έτους.
Η μελέτη αποτελείται από τέσσερα (4) μέρη.

Το Μέρος Α «Καταγραφή και Εκτίμηση Υφιστάμενων Δομών Αντιμετώπισης Φυσικών Κινδύνων» αφορά σε μια πρώτη καταγραφή του υφιστάμενου νομοθετικού πλαισίου καθώς και των υφιστάμενων δομών πολιτικής προστασίας για την αντιμετώπιση των φυσικών καταστροφών, με στόχο μια πρώτη εκτίμηση ως προς τον ρόλο των ΟΤΑ.

Συγκεκριμένα, η μελέτη του νομοθετικού πλαισίου θα καταγράψει τους εμπλεκόμενους στην πολιτική προστασία φορείς, γενικά και ειδικά για κάθε είδος κινδύνου (π.χ. πυρκαγιές, σεισμοί, κλπ)  καθώς και τις προβλεπόμενες αρμοδιότητές τους ως προς τα στάδια αντιμετώπισης αυτών των κινδύνων.

· Διάγνωση / πρόληψη κινδύνων

· Άμεση αντίδραση / καταστολή

· Διαχείριση άμεσων συνεπειών καταστροφής / αποκατάσταση

Θα διερευνήσει ειδικότερα το θέμα των ευθυνών, αρμοδιοτήτων, και δυνατοτήτων δράσης των ΟΤΑ (πρωτοβάθμια και δευτεροβάθμια), καθώς και τις ειδικές προβλέψεις για θέματα συντονισμού μεταξύ βαθμίδων αυτοδιοίκησης και με την κεντρική διοίκηση. 

Τέλος θα παραθέτει μια προκαταρκτική καταγραφή ενδεχόμενων νομικών ελλείψεων ή/ και αλληλεπικαλύψεων σε σχέση με τις ευθύνες των ΟΤΑ.

Έμφαση δίνεται στη συνεργασία και τον συντονισμό μεταξύ διοικητικών βαθμίδων, φορέων και υπηρεσιών/ διευθύνσεων, στον συντονισμό με μη κυβερνητικές ομάδες και φορείς (π.χ εθελοντές) σε επίπεδο ΟΤΑ, καθώς και στους μηχανισμού εφαρμογής καταστάσεων εκτάκτου ανάγκης. Ως προς το Εθνικό Σχέδιο Δράσης «Ξενοκράτης» θα εκτιμηθεί η εφαρμογή του ειδικά για την περίπτωση φυσικών κινδύνων, καθώς και ενδεχόμενη ανάγκη για αναθεώρησή του ως προς αυτό τον τομέα.
Στόχος των ως άνω είναι να γίνει μια πρώτη εκτίμηση και να καταγραφούν κάποια πρώτα συμπεράσματα για τους ΟΤΑ, ως προς τα ακόλουθα ερωτήματα: 

· Υπάρχει ρόλος για την τοπική αυτοδιοίκηση? Ειδικά σε επίπεδο δήμων.

· Ενδεχόμενα κενά ή αλληλεπικαλύψεις στις αρμοδιότητες.

· Ενδεχόμενα κενά ή αδυναμίες στον συντονισμό μεταξύ βαθμίδων διοίκησης, διευθύνσεων της ίδιας βαθμίδας, ή με άλλους φορείς.

· Περιπτώσεις υπολειτουργίας ή προοπτική για περαιτέρω αξιοποίηση προβλεπόμενων αρμοδιοτήτων.

· Συγκεκριμένες ελλείψεις στην οργάνωση, τα μέσα ή τις υποδομές, ως προς τα διάφορα στάδια αντιμετώπισης.

Τέλος το μέρος αυτό της μελέτης θα πραγματοποιήσει μία συνοπτική διερεύνηση της Ευρωπαϊκής εμπειρίας σε αυτό τον τομέα, προκειμένου να παρουσιάσει ενδεχόμενες «βέλτιστες πρακτικές» σε επίπεδο ΕΕ ή παραδείγματα σε συγκεκριμένα κράτη-μέλη ως προς τις οργανωτικές και επιχειρησιακές δομές για την αντιμετώπιση φυσικών κινδύνων, ειδικά σε επίπεδο τοπικής αυτοδιοίκησης.

Το Μέρος Β «Καταγραφή Φυσικών Συνθηκών και Εκτίμηση Επικινδυνότητας» στοχεύει στο να περιγράψει τις φυσικές συνθήκες σε επίπεδο χώρας και να προσδιορίσει του φυσικούς κινδύνους που αφορούν στους ΟΤΑ της χώρας σε χρονικό ορίζοντα. 

· Πλημμύρες

· Πυρκαγιές (δασικές, φωτιές)

· Ακραία καιρικά φαινόμενα

· Υποβαθμίσεις-μολύνσεις υδάτων-εδάφους-αέρα

· Κατολισθήσεις

· Ερημοποιήσεις

· Καταστροφές προστατευόμενων περιοχών
Η μελέτη θα παρουσιάσει τον βαθμό της επικινδυνότητας των φυσικών φαινομένων, τόσο σε επίπεδο χώρας συνολικά, όσο και μια πρώτη προσέγγιση σε διοικητικό επίπεδο ΟΤΑ. Στόχος είναι να επιτευχθεί ένας πρώτος βαθμός συσχετισμού της γεωγραφικής και διοικητικής διάστασης των θέματος της αντιμετώπισης των φυσικών κινδύνων. Το ζητούμενο είναι μια ενδεχόμενη ομαδοποίηση των υφιστάμενων ΟΤΑ (επίπεδο δήμων) ανάλογα με τη συνάφεια ως προς το είδος και τον βαθμό επικινδυνότητας των προσδιορισμένων φυσικών κινδύνων.
Το Μέρος Γ «Πρόταση Οργανωτικής Δομής Πολιτικής Προστασίας ΟΤΑ για την Αντιμετώπιση Φυσικών Κινδύνων» αφορά στην επεξεργασία πρότασης ενός οργανωτικού σχήματος για την επιχειρησιακή αντιμετώπιση φυσικών κινδύνων σε επίπεδο δήμου (ή ομάδας δήμων) και της ένταξής του στο ευρύτερο διοικητικό πλαίσιο πολιτικής προστασίας.

Η διαμόρφωση της πρότασης θα βασισθεί στα αποτελέσματα του πρώτου και δεύτερου Μέρους της μελέτης προκειμένου να διαμορφώσει κατ’ αρχάς τα κριτήρια στα οποία θα πρέπει να ανταποκρίνεται μια τέτοια πρόταση. Τα κριτήρια αυτά θα προκύψουν από τα ακόλουθα: 

· Την συγκεκριμενοποίηση των υφιστάμενων οργανωτικών αναγκών για την αντιμετώπιση φυσικών κινδύνων σε επίπεδο ΟΤΑ, όπως προκύπτουν από την ανάλυση στα Μέρη Α και Β της μελέτης.
· Τον προσδιορισμό επιθυμητών στόχων ως προς την επιχειρησιακή αποτελεσματικότητα των αρμοδιοτήτων ΟΤΑ. (Τι επιθυμούμε να επιτύχουμε με μια καινούργια πρόταση οργανωτικής δομής?)

· Τον προσδιορισμό υφιστάμενων δομών (υπηρεσιών/ διευθύνσεων, στελεχών, μέσων, υποδομών) που εμπλέκονται στην προτεινόμενη οργανωτική δομή (βάσει υφιστάμενων αρμοδιοτήτων).

· Τον προσδιορισμό ενδεχόμενων καινούργιων υπηρεσιών και/ή αρμοδιοτήτων που εμπλέκονται στην προτεινόμενη οργανωτική δομή.

Μια πρώτη πρόταση οργανωτικής δομής θα συμπεριλαμβάνει τους βασικούς επιχειρησιακούς τομείς, δράσεις ευθύνης και τρόπο λειτουργίας, καθώς και την ένταξή της στο ευρύτερο διοικητικό πλαίσιο πολιτικής προστασίας

· Σχέση με δήμο

· Συντονισμός με νομαρχία, περιφέρεια – ενδεχόμενες προϋποθέσεις

· Συνεργασία με κεντρική διοίκηση – ενδεχόμενες προϋποθέσεις.

· Συντονισμός με κοινότητες

· Σύνδεση με άλλους επιχειρησιακούς φορείς (π.χ. αστυνομία, τροχαία, τομέας υγείας, υπηρεσίες κοινωνικής ωφέλειας)

· Συντονισμός με πολίτες, εθελοντικές και μη κυβερνητικές οργανώσεις

Αυτό το μέρος της μελέτης καταλήγει με μια νομική αξιολόγηση της συμβατότητας της πρότασης με το υφιστάμενο νομικό και διοικητικό πλαίσιο, και προβάλει ενδεχόμενες προτάσεις για καινούργιες ρυθμίσεις.

Το τέταρτο και τελευταίο μέρος της μελέτης Μέρος Δ «Εφαρμογή Προτεινόμενης Οργανωτικής Δομής» αφορά σε μια πρώτη προσέγγιση εκτίμησης του κόστους υλοποίησης της πρότασης, των αναγκών σε εκπαίδευση και των προϋποθέσεων για την εξασφάλιση βιωσιμότητας και δια-λειτουργικότητας της. 
Η εκτίμηση του κόστους θα λάβει υπ΄ όψη και θα τεκμηριώσει ενδεχόμενες πρόσθετες χρηματοδοτικές ανάγκες ως προς την αναδιοργάνωση, στελέχωση, εκπαίδευση και βασικά πρόσθετα τεχνικά μέσα και υποδομές. Συμπεριλαμβάνει μια συνοπτική παρουσίαση προοπτικών χρηματοδότησης (π.χ. ΕΣΠΑ, Θησέας).
Ως προς την εκπαίδευση των εμπλεκομένων, η καταγραφή των αναγκών θα συμπεριλάβει θεματικές (π.χ. φυσικοί κίνδυνοι, επιχειρησιακή οργάνωση, συντονισμός, αξιολόγηση, κλπ), καθώς και ανάγκες συμμετοχής (ποιος εκπαιδεύεται ανάλογα με ρόλους και αρμοδιότητες). Θα προσδιορισθεί και θα περιγραφεί ενδεχόμενη ανάγκη για μια κεντρική δομή, η οποία θα συμπεριλαμβάνει την παρακολούθηση και την εκπαίδευση των εμπλεκομένων.
Τελικά πρέπει να συμφωνήσουμε ότι το ζήτημα της κλιματικής αλλαγής εκτός από περιβαλλοντικό είναι κατ’ εξοχήν πολιτικό ζήτημα με οικονομικές και κοινωνικές παραμέτρους.
Η στάση μας απέναντι στο φαινόμενο πρέπει να προσαρμοστεί στο μέγεθος της πρόκλησης χωρίς εκπτώσεις, χρειάζεται να αλλάξουμε συνήθειες να θυσιάσουμε ευκολίες, να προσαρμοστούμε. Αυτό που δεν επιτρέπεται να κάνουμε είναι να αδιαφορήσουμε, πρέπει ο καθένας μας ξεχωριστά και όλοι μαζί στο πλαίσιο της δράσης της κοινωνίας των πολιτών να αναλάβουμε την ευθύνη που μας αναλογεί για το μέλλον του πλανήτη μας.

Πρέπει να καταλάβουμε ότι το μέλλον είναι στο χέρι μας.  

